**OBČINA RENČE-VOGRSKO PREDLOG**

**OBČINSKI SVET**

*NASLOV:*

**LETNI PROGRAM ŠPORTA V OBČINI RENČE-VOGRSKO V LETU 2024**

*PRAVNA PODLAGA:*

* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18),
* 13. člen Zakona o športu (Zšpo-1) (Uradni list RS, št. 29/17, 21/18 – ZNOrg, 82/20 in 3/22 – ZDeb),
* 7. poglavje Resolucije o Nacionalnem programu športa v Republiki Sloveniji za obdobje 2014-2023 (ReNPŠ 14-23) (Uradni list RS, št. 26/14).

*PREDLAGATELJ:*

Tarik Žigon, Župan

*PRIPRAVLJALEC:*

Župan, občinska uprava

*OBRAZLOŽITEV:*

13. člen Zakona o športu določa, da se izvajanje nacionalnega programa športa na lokalni ravni določi z letnimi programi, ki jih sprejmejo lokalne skupnosti, po predhodnem mnenju občinske športne zveze, če ta obstaja. Skladno z določbo zakona letni program športa (v nadaljevanju: LPŠ) določa programe športa, ki se sofinancirajo iz javnih sredstev, obseg in vrsto dejavnosti, potrebnih za njegovo uresničevanje, in obseg sredstev, ki se zagotovijo v državnem proračunu in proračunih lokalnih skupnosti.

Četrti odstavek sedmega poglavja Nacionalnega programa športa v Republiki Sloveniji za obdobje 2014-2023 določa, da letni program športa na lokalni ravni sprejemajo občinski sveti. (Citirano: »*Občinski svet uvrsti v letni program športa tiste vsebine nacionalnega programa, ki so pomembne za lokalno skupnost in upošteva tudi tradicijo in posebnosti športa v lokalni skupnosti. Izbor programov se izpelje na podlagi javnega razpisa, ki ga objavi Ministrstvo za šolstvo in šport za državno raven in lokalna skupnost za lokalno raven na podlagi meril. Le-ta sprejme minister, pristojen za šport, za programe skupnih nalog na državni ravni, in občinski svet za programe na lokalni ravni*«). Opomba: Nacionalni program športa v Republiki Sloveniji za obdobje 2024-2033 v času priprave tega gradiva še ni sprejet.

Z LPŠ se določi programe, ki se sofinancirajo iz občinskih sredstev, obseg in vrsto dejavnosti ter potrebna sredstva za izvedbo programov. S sprejemom občinskega proračuna se določi tudi višino sredstev za sofinanciranje LPŠ.

Temeljni cilj občine je, da omogoči vadbo in športno udejstvovanje čim širšemu krogu ljudi, predvsem pa otrok in mladine ter starejših, zato bomo posebno pozornost namenili prav njim. Predlog razdelitve sredstev za izvedbo LPŠ predvideva, da se kar 2/3 sredstev nameni otrokom in mladostnikom na več športnih področjih. Ravno tako so glede na potrebe zagotovljena sredstva tudi za šport starejših in invalidov.

V naši občini predlog LPŠ predhodno obravnava tudi Sosvet za šport Občine Renče-Vogrsko (v nadaljevanju: Sosvet), saj nimamo občinske športne zveze. Sosvet je predlog LPŠ za leto 2024 obravnaval na svoji 9. redni seji dne 14. 3. 2024. V postopku obravnave predloga LPŠ so se člani Sosveta strinjali s predlogom strokovne službe, da se v četrti alineji 6. člena in II. poglavju 7. člena Športna vzgoja otrok in mladine, usmerjenih v kakovostni in vrhunski šport, izbriše športne programe, ki se v Občini Renče-Vogrsko že več let ne izvajajo. Prav tako so se strinjali s predlogom Športnega društva Škulja, da se v 8. členu v spodnji tabeli poveča delež sredstev za program Športna rekreacija s 6,79 % na 12 %, posledično pa se zniža delež za program Vrhunski šport z 9,46 % na 4,25 %, ob upoštevanju dejstva, da športna že več let ne prijavljajo na razpis programa »Vrhunski šport«. Na pobudo predstavnika Športnega društva Škulja se v zadnjem odstavku VIII. poglavja Športni objekti in površine za šport v naravi izbriše zadnji del besedila za besedo »DARS«, iz razloga, ker škuljišče v Arčonih ni več v zasebni lasti, ampak je v lasti Občine Renče-Vogrsko. Skladno z navedenim so prisotni člani Sosveta soglasno sprejeli sklep, s katerim predlaga Občinskemu svetu, da sprejme LPŠ za leto 2024 v predlagani obliki z upoštevanimi predlogi o spremembah.

Odbor za družbene dejavnosti je predlog LPŠ v letu 2024 obravnaval dne 14. 3. na svoji osmi seji. V postopku obravnave je na podlagi seznanitve z obravnavo in sprejemom sklepa na seji Sosveta za šport so člani odbora sprejeli sklep, s katerim predlaga Občinskemu svetu, da sprejme LPŠ za leto 2024 v predlagani obliki z upoštevnimi predlogi o spremembah, kot je to potrdil Sosvet za šport v polnem soglasju prisotnih članov.

*RAZLOGI ZA SPREJETJE LETNEGA PLANA:*

Občine morajo sprejeti LPŠ skladno z Zakonom o športu in Nacionalnim programom športa v Republiki Sloveniji. Brez sprejetega LPŠ tudi ni mogoče sofinancirati programov športa iz občinskega proračuna, saj je LPŠ osnova za javni razpis za dodelitev sredstev za sofinanciranje športnih programov.

*OCENA STANJA:*

LPŠ za tekoče leto se lahko sprejme na podlagi sprejetega Odloka o proračunu občine za tekoče leto. Sprejeti LPŠ predstavlja osnovo za javni razpis za sofinanciranje programov športa v občini.

*CILJI IN NAČELA:*

Sofinanciranje programov na področju športa v letu 2024 bo potekalo skladno s predpisi in s sprejetim letnim programom športa.

*FINANČNE IN DRUGE POSLEDICE:*

Proračunska sredstva, ki so v Odloku o proračunu opredeljena za sofinanciranje programov na področju športa, bodo razdeljena skladno z razpisom, vrtcu in OŠ Lucijana Bratkoviča Bratuša Renče ter vrtcu in POŠ na Vogrskem pa neposredno s sklepom župana na podlagi najave obeh javnih zavodov.

Pripravila:

Vladka Gal Janeš, Višja svetovalka I za družbene dejavnosti

*Predlog akta:*

Na podlagi 13. člena Zakona o športu (Zšpo-1) (Uradni list RS, št. 29/17, 21/18 – ZNOrg, 82/20 in 3/22 – ZDeb), določil 7. poglavja Resolucije o Nacionalnem programu športa v Republiki Sloveniji za obdobje 2014-2023 (ReNPŠ 14-23) (Uradni list RS, št. 26/14), in 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18), je Občinski svet Občine Renče-Vogrsko na \_\_\_\_ seji dne \_\_\_\_ sprejel

**LETNI PROGRAM ŠPORTA**

**v Občini Renče-Vogrsko za leto 2024**

1. člen

Izvajanje Nacionalnega programa športa v Republiki Sloveniji na ravni občine se v skladu s 13. členom Zakona o športu določi z Letnim programom športa (v nadaljevanju: LPŠ).

LPŠ Občine Renče-Vogrsko (v nadaljevanju: Občina) za leto 2024 opredeljuje programe LPŠ, ki bodo v letu 2024 sofinancirani iz občinskega proračuna, obseg in vrsto dejavnosti, potrebnih za uresničevanje tega programa in okvirni obseg sredstev, ki se v ta namen zagotavljajo v proračunu Občine.

2. člen

Občina z LPŠ omogoča in soustvarja pogoje za razvoj športa, ki je v javnem interesu in se sofinancira iz javnih sredstev.

Občina iz proračunskih sredstev uresničuje javni interes na področju športa z:

* zagotavljanjem sredstev za realizacijo izvedbe LPŠ in sofinanciranjem tistega dela nacionalnega programa športa, ki se izvaja v Občini,
* spodbujanjem in zagotavljanjem pogojev za opravljanje in razvoj športnih dejavnosti,
* načrtovanjem, gradnjo in vzdrževanjem javnih športnih objektov.

3. člen

Športni programi se sofinancirajo na podlagi usmeritev nacionalnega programa športa in v skladu s sprejetimi Merili za vrednotenje in izbor programov športa v Občini Renče-Vogrsko.

4. člen

Temeljni cilji LPŠ so predvsem:

* zagotavljanje pogojev za izvajanje športnih aktivnosti, ki nadgrajujejo gibalne dejavnosti v predšolskem obdobju, in šolske športne vzgoje,
* zagotavljanje pogojev za izvajanje obšolskih športnih programov, namenjenih vsem otrokom in mladini, ki niso del tekmovalnih sistemov panožnih športnih zvez,
* dviganje športne ozaveščenosti in vključevanje čim večjega števila občanov vseh starostnih kategorij v različne oblike športnih aktivnosti,
* doseči maksimalno dostopnost različnih programov športa,
* spodbujanje zdravega in aktivnega načina življenja,
* omogočiti vadbo, treniranje, tekmovalno dejavnost in športno udejstvovanje čim širši populaciji, predvsem pa otroke in mladino usmerjati k zdravemu načinu življenja, z namenom spodbujati kakovosten način preživljanja prostega časa.

5. člen

Izvajalci LPŠ so:

* športna društva oz. klubi, (predvidenih do 7 izvajalcev)
* vrtci in osnovne šole, (predvideni 2 šoli in 2 vrtca)
* invalidska društva ter društva s sekcijami za izvajanje športa za invalide, (velja samo za izvajanje programov športa za invalide),
* društva upokojencev in društva s sekcijami za izvajanje športa za starejše (velja samo za izvajanje programov športa za starejše),
* društva, ki organizirajo večje športne prireditve tekmovalnega značaja,
* zdravstvene organizacije (velja samo za izvajanje programov športa za invalide in starejše)
* zasebniki, ki izpolnjujejo pogoje za izvajanje programov LPŠ.

6. člen

Izvajalci LPŠ v Občini izvajajo:

* prostočasne in tekmovalne programe za otroke in mladino,
* rekreativne programe na področjih športne rekreacije, planinarjenja, pohodništva in taborništva,
* programe na področjih športa in športne rekreacije za invalide in starejše,
* športne programe v individualnih športnih panogah (aerobika, balinanje, kegljanje, škuljanje, plavanje, gimnastika, twirling – mažorete, kotalkanje, rolkanje,
* športne programe v kolektivnih športnih panogah (nogomet, košarka, rokomet, odbojka, mali nogomet, odbojka na mivki).

7. člen

Izvajalcem LPŠ v letu 2024 se na podlagi Javnega razpisa lahko sofinancira naslednja področja športa:

* prostočasna športna vzgoja otrok in mladine
* športna vzgoja otrok in mladine, usmerjenih v kakovostni in vrhunski šport
* kakovostni šport
* vrhunski šport
* šport invalidov
* športna rekreacija
* šport starejših
* športne prireditve
* prevoz na športne prireditve izven občine.

Osnovni šoli Lucijana Bratuša Renče z vrtcem in POŠ Vogrsko z vrtcem se financiranje programov LPŠ izvaja neposredno na podlagi najave programov LPŠ, za katere bi uveljavljali sofinanciranje v tekočem letu, in sklepa župana.

1. **PROSTOČASNA ŠPORTNA VZGOJA OTROK IN MLADINE**

Na lokalni ravni se sofinancirajo naslednji športni programi:

* Mali sonček in Zlati sonček,
* Ciciban planinec in Mladi planinec,
* Krpan,
* Naučimo se plavati,
* šolski športni programi,
* drugi celoletni programi izvajalcev LPŠ,
* občasni športni programi športnih društev (posebni projekti, tečaji, brezplačni športni prostočasni programi, programi športnega počitniškega varstva,…), ki se ne nanašajo na programe iz prvih petih alinej.

Izvajalci programov za predšolske in šolske otroke s stalnim prebivališčem v Občini Renče-Vogrsko Mali sonček, Zlati sonček, Ciciban planinec, Mladi planinec, Krpan, Naučimo se plavati in šolski športni programi so Vrtec pri Osnovni šoli Lucijana Bratuša Renče, Vrtec pri Podružnični osnovni šoli Vogrsko, Osnovna šola Lucijana Bratuša Renče in Podružnična osnovna šola Vogrsko.

Izvajalci drugih programov za predšolske in šolske otroke ter mladino s stalnim prebivališčem v Občini Renče-Vogrsko so športna društva in zasebniki, ki izpolnjujejo pogoje za izvajanje teh programov.

1. **ŠPORTNA VZGOJA OTROK IN MLADINE, USMERJENIH V KAKOVOSTNI IN VRHUNSKI ŠPORT**

Na lokalni ravni se sofinancira naslednje športne programe, ki jih izvajajo športna društva in so namenjeni sistematični pripravi na tekmovanja:

* Celoletni programi športne vzgoje otrok in mladine, usmerjenih v kakovostni in vrhunski šport (kotalkanje, gimnastika, nogomet, košarka).

Izvajalci programov LPŠ na področju športne vzgoje otrok in mladine, usmerjenih v kakovostni in vrhunski šport, so športna društva s sedežem v Občini Renče-Vogrsko, ki izvajajo programe LPŠ in ki imajo ustrezno prostorsko, kadrovsko in materialno osnovo za izvajanje vadbenega procesa. Programi zajemajo načrtovano vzgojo mladih športnikov, ki so usmerjeni v doseganje vrhunskih rezultatov, primerljivih z dosežki vrstnikov v mednarodnem merilu.

1. **KAKOVOSTNI ŠPORT**

Cilj sofinanciranja programov kakovostnega športa je zagotavljanje vadbe in udeležbe na tekmovanjih posameznikom, ki nimajo objektivnih strokovnih, organizacijskih in materialnih možnosti za vključitev v program vrhunskega športa in jih program športne rekreacije ne zadovoljuje, ter omogočiti vadbo vsem, ki s svojimi dosežki preraščajo zahteve rekreativnega udejstvovanja. Sofinancira se:

* uporabo športnih objektov za izvajanje celoletnih programov priprav in tekmovanj športnikov in športnih ekip v članskih starostnih kategorijah, ki ne izpolnjujejo pogojev za pridobitev statusa vrhunskega športnika, tekmujejo pa v tekmovalnih sistemih nacionalnih panožnih športnih zvez do naslova državnega prvaka ter na mednarodnih tekmovanjih.

Izvajalci LPŠ na področju kakovostnega športa so športna društva.

1. **VRHUNSKI ŠPORT**

Cilj sofinanciranja je povečanje konkurenčnosti programov vrhunskega športa. Kot programe vrhunskega športa se šteje priprave in tekmovanja vrhunskih športnikov, usmerjenih v doseganje vrhunskih športnih dosežkov na mednarodni ravni, ki imajo status mednarodnega, svetovnega ali olimpijskega razreda v individualnih in kolektivnih športnih panogah za ekipe, katerih člani so kategorizirani vrhunski športniki. Kategorizirani športniki morajo biti vpisani v razvid kategoriziranih športnikov pri Olimpijskem komiteju Slovenije. Sofinancira se:

* celoletne športne programe.

Izvajalci LPŠ na področju vrhunskega športa so športna društva.

V primeru, da se v tekočem proračunskem letu na javni razpis za dodelitev sredstev za sofinanciranje programov vrhunskega športa ne prijavi noben izvajalec LPŠ, se opredeljeni delež sredstev za sofinanciranje programov vrhunskega športa lahko prenese na delež sredstev za programe športne vzgoje otrok in mladine, usmerjenih v kakovostni in vrhunski šport. O tem prenosu odloči župan na podlagi predloga Strokovne ocenjevalne komisije.

1. **ŠPORT INVALIDOV**

Šport invalidov zajema športno udejstvovanje invalidov s stalnim prebivališčem v Občini Renče-Vogrsko. Programi za invalide so namenjeni predvsem ohranjanju gibalnih sposobnosti, zdravju, revitalizaciji, resocializaciji, razvedrilu in tudi tekmovanju invalidov v okviru zmožnosti za aktivno športno udejstvovanje. Športniki invalidi predstavljajo enakovreden člen v okviru športnih aktivnosti, zato jim je potrebno zagotoviti enake pogoje za vadbo in omogočiti kvalitetno športno udejstvovanje znotraj splošne športne aktivnosti. Sofinancira se:

* celoletne športne programe.

Izvajalci programov LPŠ na področju športa invalidov so invalidska društva, društva upokojencev, športna društva, ki imajo organizirano invalidsko sekcijo, zdravstveni zavodi in zasebniki, ki izpolnjujejo pogoje za izvajanje teh programov.

1. **ŠPORTNA REKREACIJA**

Skladno z javnim interesom na področju vključevanja čim večjega števila občanov v športne aktivnosti, ki so usmerjene v ohranjanje zdravja, dobrega počutja in vitalnosti, tekmovanja, se iz občinskega proračuna skladno z merili sofinancira:

* celoletne športno-rekreativne programe,
* celoletne športno-rekreativne programe, usmerjene v krepitev zdravja in dobrega počutja,
* občasne programe in posebne projekte.

Izvajalci programov LPŠ na področju športne rekreacije so športna društva, društva, ki imajo organizirano športno sekcijo in zasebniki, ki izpolnjujejo pogoje za izvajanje teh programov.

1. **ŠPORT STAREJŠIH**

V javnem interesu je zagotavljanje vsaj dve uri brezplačnih, kakovostno vodenih športnih dejavnosti za starejše s stalnim prebivališčem v Občini Renče-Vogrsko, starejših od 65 let, in spodbujanje medgeneracijskega sodelovanja skozi šport. Sofinancira se:

* celoletne športne programe skupinske gibalne vadbe starejših v objektih za šport v urbanih okoljih in na površinah za šport v naravi,
* celoletne športne programe skupinske istočasne športne vadbe razširjene družine v objektih za šport v urbanih okoljih in na površinah za šport v naravi.

Izvajalci programov LPŠ na področju športa starejših so društva upokojencev, športna društva, ki imajo organizirane sekcije za starejše od 65 let, zdravstveni zavodi in zasebniki, ki izpolnjujejo pogoje za izvajanje teh programov.

1. **ŠPORTNI OBJEKTI IN POVRŠINE ZA ŠPORT V NARAVI**

V javnem interesu je zagotavljanje učinkovite in dostopne mreže kakovostnih športnih objektov in površin za šport v naravi, s ciljem učinkovite izrabe mreže športnih objektov, njeno izpopolnjevanje ter gospodarno ravnanje s temi objekti. Občina Renče-Vogrsko bo zagotavljala sofinanciranje posodabljanja ter tekočega in investicijskega vzdrževanja obstoječih športnih objektov in površin. Sredstva se zagotovijo na posebni proračunski postavki. Predlog določitve kritja stroškov uporabe športnih objektov in površin ter način in obseg investicijskega vzdrževanja športnih objektov in površin, na katerih se izvajajo programi LPŠ, obravnava tudi Sosvet za šport.

Športni park na območju Občine Renče-Vogrsko obsega naslednje objekte:

* telovadnice v Osnovni šoli Lucijana Bratkoviča Bratuša Renče v Renčah in Bukovici,
* kotalkališče v Renčah,
* balinišče v Renčah,
* nogometno igrišče v Renčah,
* večnamenska dvorana v POŠ Vogrsko,
* večnamenski prostor v Zadružnem domu Vogrsko,
* zunanja igrišča pri Osnovni šoli Lucijana Bratkoviča Bratuša Renče v Renčah in Bukovici ter POŠ Vogrsko,
* škuljišča v Renčah (Arčoni), na Volčji Dragi pri jezeru in na Vogrskem pod Viaduktom.

Objekti in površine za šport so v lasti občine, razen škuljišča na zemljišču na Vogrskem pod Viaduktom, ki je v lasti DARS.

1. **RAZVOJNE DEJAVNOSTI V ŠPORTU**

Dejavnosti se nanašajo na usposabljanje in izpopolnjevanje strokovnih kadrov v športu, s ciljem povečati kakovost strokovnega kadra z vzpostavitvijo odgovornosti posameznih strokovnih kadrov pri delu v športu. Občina ne sofinancira stroškov navedenih razvojnih dejavnosti.

1. **ORGANIZIRANOST V ŠPORTU**

Občina Renče-Vogrsko sofinancira programe LPŠ, ki jih na območju Občine Renče-Vogrsko izvajajo:

* vrtci in šole,
* društva,
* zdravstvene organizacije,
* zasebniki, ki izpolnjujejo pogoje za izvajanje programov LPŠ.

Za usmeritve in udejanjanje oz. uresničevanje ciljev na področju organiziranosti in sofinanciranja programov LPŠ skrbijo predstavniki šole in društev v okviru Sosveta za šport. Sredstva za sofinanciranje programov LPŠ izvajalcev iz druge, tretje in četrte alineje prejšnjega odstavka se razdelijo preko javnega razpisa.

1. **ŠPORTNE PRIREDITVE IN PROMOCIJA ŠPORTA**

V javnem interesu je:

* zagotoviti pogoje za organizacijo in izvedbo športnih prireditev, ki imajo koristi za družbo in čim manj negativnih vplivov na okolje,
* spodbujati organizacije in izvedbe velikih mednarodnih in drugih športnih prireditev, ki upoštevajo trajnostne kriterije,
* organizacija projekta »Šport za vse« v sodelovanju z vsemi izvajalci športa, s poudarkom na brezplačni udeležbi.

Večje športne prireditve pomenijo tudi promocijo športa, gospodarstva in turizma in so spodbuda za razvoj in napredek športnih panog. Sredstva za sofinanciranje športnih prireditev se razdelijo preko javnega razpisa. Projekt »Šport za vse« se financira s posebne proračunske postavke.

Izvajalci LPŠ na tem področju so:

* športna društva, ki izvajajo programe LPŠ,
* različne druge (nešportne) organizacije, ki izpolnjujejo pogoje za izvajanje oz. organiziranje večjih športnih prireditev tekmovalnega značaja, (npr. kinološka, ribiška, konjeniška, upokojenska, veteranska,…, društva).

1. **PREVOZ NA ŠPORTNE PRIREDITVE IZVEN OBČINE**

Sofinanciranje prevozov na športne prireditve izven občine pomeni še večjo promocijo športnih društev in s tem tudi spodbudo za razvoj in napredek športnih panog na področju kakovostnega in vrhunskega športa otrok. Sredstva se razdelijo na podlagi javnega razpisa. Občina sofinancira stroške prevozov na športne (tekmovalne) prireditve izven občine preko javnega razpisa v tekočem proračunskem letu. Športna društva imajo pravico kandidirati za ta sredstva, če je v njegove programe vključenih najmanj 20 šoloobveznih otrok.

1. **SOFINANCIRANJE PROGRAMOV LPŠ V LETU 2024**

8. člen

Razpoložljiva proračunska sredstva se razdelijo na podlagi javnega razpisa, na katerega se lahko prijavljajo izvajalci iz 5. člena tega LPŠ. Predloženi programi na javnem razpisu so podlaga za ustrezno vrednotenje in spremljanje izvajanja programov, ki jih sofinancira Občina.

Stroški prehrane in brezalkoholne pijače tekmovalcev na tekmi, organizirani na območju Občine, se krijejo skladno z razpisnimi pogoji. Ostali stroški prehrane, pijače, pogostitev, plač, formalnega izobraževanja izvajalcev programov, potovanj, izletov, letovanj, prenočevanj, obdarovanj članov in udeležencev, letne skupščine in drugih sej društev ter nakup opreme ne bodo kriti iz dodeljenih razpisnih sredstev.

Pri vrednotenju programov se bo upoštevalo število članov s stalnim prebivališčem v Občini Renče-Vogrsko s plačano članarino, razen pri vrednotenju programov »Športna vzgoja otrok in mladine, usmerjene v kakovostni in vrhunski šport«, »Kakovostni šport« in »Vrhunski šport«, pri katerih se upošteva število članov s plačano članarino. Vsak udeleženec programov LPŠ posameznih prijaviteljev se pri vrednotenju posamičnih programov upošteva samo enkrat.

Iz proračuna Občine Renče-Vogrsko za proračunsko leto 2024 se v okviru postavke 1805 – Šport in prostočasne aktivnosti za izvajanje programov iz LPŠ po javnem razpisu ter druge programe na področju športa zagotovijo sredstva **v ocenjeni višini** **do 96.500,00 EUR** za:

|  |  |  |
| --- | --- | --- |
| **SOFINANCIRANJE PROGRAMOV ŠPORTA** | **V EUR** |  |
| Sofinanciranje programov športnih društev | 72.500 |  |
| Večje športne prireditve | 3.000 |  |
| Sofinanciranje prevozov na športne prireditve | 3.000 |  |
| Sofinanciranje športa v vrtcih in šolah | 3.000 |  |
| Vzdrževanje športnih objektov | 10.000 |  |
| Šport za vse | 5.000 |  |
| **Skupaj** | **96.500** |  |
| **Delež proračunskih sredstev, namenjen za sofinanciranje programov športa po področjih LPŠ (72.500,00 EUR) – javni razpis** | **ODSTOTKI** |  |
| Prostočasna športna vzgoja otrok in mladine | 16,55 | 16,55 |
| Športna vzgoja otrok in mladine, usmerjenih v kakovostni in vrhunski šport | 49,56 | 49,56 |
| Kakovostni šport | 11,64 | 11,64 |
| Vrhunski šport | 9,46 | 4,25 |
| Športna rekreacija | 6,79 | 12,00 |
| Šport invalidov | 1,00 | 1,00 |
| Šport starejših | 5,00 | 5,00 |
| **SKUPAJ** | **100** | **100** |

9. člen

Obvezni športni programi šolske športne vzgoje, ki se izvajajo v šolskih športnih objektih, imajo prednost pred vsemi drugimi izvajalci letnega programa.

Športna društva imajo pod enakimi pogoji prednost pri izvajanju LPŠ.

Športnim društvom, ki izvajajo programe LPŠ, so športni objekti dostopni pod enakimi pogoji. Športna društva, ki izvajajo programe LPŠ, imajo prednost pri uporabi javnih športnih objektov pred drugimi izvajalci.

10. člen

Nadzor nad porabo javnih sredstev, pridobljenih v okviru javnega razpisa ter vsebino izvedenih programov, vrši občinska uprava.

11. člen

Na osnovi sprejetega LPŠ v Občini Renče-Vogrsko za leto 2024 bo objavljen javni razpis za sofinanciranje programov LPŠ. Prijavljeni programi se vrednotijo v skladu z veljavnimi Merili za vrednotenje in izbor programov LPŠ.

12. člen

LPŠ za leto 2024 začne veljati naslednji dan po objavi v Uradnih objavah v Občinskem glasilu.

Številka: \_\_\_

Bukovica, dne \_\_ 2024

Župan Občine Renče-Vogrsko

Tarik Žigon, l. r.